กิตติรัตน์ไม่ขัดแย้งประสารร่วมแก้ค่าบาทแข็ง
นายกฯเผยกิตติรัตน์รายงานผลหารือผู้ว่าฯธปท. ได้กินข้าวกันแล้วความขัดแย้งไม่มีร่วมทำงานแก้ค่าเงินบาทแข็ง
9 พ.ค. 2556

นายกฯเผยกิตติรัตน์รายงานผลหารือผู้ว่าฯธปท. ได้กินข้าวกันแล้วความขัดแย้งไม่มีร่วมทำงานแก้ค่าเงินบาทแข็ง        
นางสาวยิ่งลักษณ์ ชินวัตร นายกรัฐมนตรี ให้สัมภาษณ์ถึงการดูแลค่าเงินบาทที่เกิดปัญหาระหว่างกระทรวงการคลังกับธนาคารแห่งประเทศไทย(ธปท.) ว่า ในส่วนนี้ทำงานใกล้ชิดเหมือนกับที่ทุกคนเป็นห่วง โดยมีการคุยกับผู้ว่าธปท.ตลอด เป็นเรื่องที่ต่างคนต่างทำงาน ในส่วนของรัฐก็บูรณากับกระทรวงเศรษฐกิจว่าผลกระทบอะไรและมีมาตรการอะไร รวมทั้งดูแลผู้ส่งออกและเอสเอ็มอี และจากนั้นนายกิตติรัตน์ ณ ระนอง รองนายกฯและรมว.คลัง ก็จะหารือกับทุกหน่วยงานรวมทั้งธปท.ด้วยว่าในส่วนของนโยบายการเงินการธนาคารจะทำงานในการแก้ปัญหาเศรษฐกิจร่วมกันอย่างไร และเรายืนยันว่าจะทำงานร่วมกันอย่างเต็มที่แม้การทำงานนั้นมีความอิสระของธปท.ก็จะยังมีอยู่ แต่ก็เชื่อว่าจุดหมายของทุกคนรวมกันอยากจะเห็นความมีเสถียรภาพของค่าเงินบาทเมื่อถามว่า นายกิตติรัตน์ได้รายงานผลการหารือกับผู้ว่าธปท.แล้วหรือยัง นายกรัฐมนตรี กล่าวว่า ก็รายงานเป็นระยะ แต่ว่าไม่มีรายละเอียดทั้งหมด และข้อสรุป ซึ่งนายกิตติรัตน์คงจะไปหารือกับกระทรวงการคลัง สำนักงานคณะกรรมการพัฒนาการเศรษฐกิจและสังคมแห่งชาติ(สศช.) และธปท. เพื่อเป็นภาพรวมเศรษฐกิจ และต่างคนก็จะเสนอแผนเศรษฐกิจเข้ามาในภาพรวมว่าจะร่วมกันแก้ไขอย่างไร
นายกฯ กล่าวอีกว่า จริงๆมาตรการที่ดูแลผลกระทบจากค่าเงินบาทขณะนี้เริ่มออกมาแล้ว โดยเฉพาะในส่วนของกระทรวงการคลัง ทั้งเรื่องการดูแลเอสเอ็มอี ที่ดำเนินการอย่างต่อเนื่อง และเชื่อว่าคณะกรรมการนโยบายการเงิน(กนง.) และธปท. ก็กำลังดูอยู่เช่นกัน แต่ต้องติดตามเป็นระยะเพื่อมีมาตรการในแต่ละขั้นต่อไป
ส่วนปัญหาความขัดแย้งระหว่างรมว.คลังกับผู้ว่าธปท. นายกฯ ยิ้มแล้วกล่าวว่า "ท่านก็ได้ทานข้าวด้วยกันแล้วนะคะ" การไม่เห็นตรงกัน ก็ไปพูดคุยในข้อเสนอก็ไปแก้ แต่ไม่ใช่ว่าทำงานร่วมกันไม่ได้ และยืนยันว่าไม่ได้เป็นการกดดันผู้ว่าธปท. แต่สิ่งที่กดดันคือการที่เราจะต้องร่วมกันปัญหาเศรษฐกิจมากกว่า เราอยากจะแก้ปัญหาร่วมกันให้เร็วมากกว่า